Zveza kulturnih društev Nova Gorica

Pisati in zakaj pisati? - Kratek pregled literarnega ustvarjanja avtorja Milana Petka Levokovega
2022-11-10 18:00 - 19:00 (Europe/Ljubljana) | Goriška knjižnica Franceta Bevka v Novi Goric, Trg Edvarda Kardelja 4, Nova Gorica, 5000, Slovenija
Goriška literarna prepletanja, 10 let
četrtek, 10. november 2022, ob 18. uri
Goriška knjižnica Franceta Bevka Nova Gorica

Pisati in zakaj pisati?
Kratek pregled literarnega ustvarjanja avtorja Milana Petka Levokovega
Milan Petek Levokov (1960) je bil rojen na Ptuju. Po študiju prava na ljubljanski univerzi že vrsto let živi in dela v Novi Gorici kot sodnik na sodišču. Piše poezijo ter prozo; znanstveno fantastiko, humor in satiro, postmoderno in potopisno prozo, romane ter realistične novele za odrasle in kratko prozo za otroke in mladino. Za oddajo Lahko noč, otroci na Radiu Slovenija je prispeval že več kot sto svojih pravljic.
Objavlja v slovenskih literarnih revijah za odrasle in otroke, tudi v zamejstvu, ter na Radiu Slovenija in Radiu Trst. Ima 55 samostojnih knjižnih izdaj, njegova proza ter poezija pa sta tudi objavljeni v antologijskih zbirkah z drugimi avtorji. Njegove knjige – romani, pesniške zbirke in pravljice za otroke so prevedene in izdane tudi v tujini, v srbskem in angleškem jeziku. Za knjigo za otroke Maček Ferdo, izdano v Srbiji, je bil nagrajen z nagrado Sunčani sat (Sremska Mitrovica, 2016).
Pogovor z avtorjem bo vodila dr. Tanja Badalič.

Vstop prost. Prijazno vabljeni.

Organizacija:
Zveza kulturnih društev Nova Gorica, Javni sklad RS za kulturne dejavnosti Nova Gorica, Goriška knjižnica Franceta Bevka Nova Gorica

Podpora:
Javni sklad RS za kulturne dejavnosti, Mestna občina Nova Gorica, GO!2025

Informacije:
Zveza kulturnih društev Nova Gorica
05 333 03 11 in 333 03 15 zkd.nova-gorica@guest.arnes.si

2. MEDNARODNI EX-TEMPORE BORGO CASTELLO
2022-10-20 19:00 - 20:00 | Raštel v Gorici (Italija), Gorica, Slovenija
PODELITEV NAGRAD 2. MEDNARODNEGA EX-TEMPORA Borgo Castello
Raštel, sobota, 22. oktober 2022, ob 19.00
V primeru dežja bo slovesnost v Grand hotel Entourage – Palazzo Strassoldo, Trg Sv. Antonija 2, Gorica.
Na ex-temporu je sodelovalo 39 likovnih ustvarjalcev iz našega skupnega goriškega prostora. Njihova dela so na ogled v vitrinah izložb v Raštelu in na Goriškem gradu (Al museo 11, Borgo Castello) do 30. oktobra 2022.

ODPADE ZARADI BOLEZNI - Koncert ZBORA SLOVENSKE FILHARMONIJE
2022-10-15 18:30 - 19:30 | Velika dvorana Mestne občine Nova Gorica, Trg Edvarda Kardelja 1, Nova Gorica, 5000, Slovenija
GORIŠKA ZBOROVSKA SREČANJA, XI. leto, 2. koncert

Prijazno vabljeni na celovečerni koncert Goriških zborovskih srečanj, na katerem bo nastopil ZBOR SLOVENSKE FILHARMONIJE pod vodstvom zborovodje Gregorja Klančiča.
Koncert bo v soboto, 15. oktobra, ob 18.30 v Veliki dvorani Mestne občine Nova Gorica.
Vstop je prost, vabljeni!
V prvem delu programa bomo prisluhnili skladbam sodobne evropske zborovske ustvarjalnosti (Nemčija, Slovenija, Poljska, Francija, Italija, Švedska), v drugem delu pa skladbam slovenskih skladateljev od pozne romantike do sodobnosti.
Začetek organiziranega zborovskega udejstvovanja na Slovenskem je mogoče poiskati v delovanju predhodnic Slovenske filharmonije – tako vemo, da si je s svojim lastnim vokalnim sestavom pri koncertih pomagala že Filharmonična družba od konca 18. stoletja naprej. V 19. stoletju, v času močnih narodnostnih teženj, je svoj zbor formirala osrednja slovenska glasbena organizacija Glasbena matica, katerega člani so z uspehom nastopali že tudi v tujini. Po drugi svetovni vojni in razpustitvi Glasbene matice in njenega zbora, je zbor ponovno zaživel v naročju Slovenske filharmonije. Leta 1976 se je ta profesionalna tradicija za nekaj časa prekinila. Leta 1991 je bil, kot društvo posebnega družbenega pomena, na novo ustanovljen profesionalni sestav Slovenski komorni zbor, ki od leta 1998 deluje pod okriljem Slovenske filharmonije. Zbor je kar dve desetletji vodil Mirko Cuderman, od leta 2012 do danes so se kot umetniški vodje zvrstili Martina Batič, Borut Smrekar in Gregor Klančič. Poleg najvidnejših slovenskih dirigentov so zbor vodili tudi številni ugledni mednarodni umetniki, kot so, Eric Ericson, Tõnu Kaljuste, Grete Pedersen, Kaspars Putniņš, Günther Theuring in Stephen Layton. Zbor pripravlja svoje abonmajske serije koncertov na katerih izvaja »a cappella« in vokalno-instrumentalno glasbo in redno sodeluje pri izvedbi vokalno-instrumentalnih del z Orkestrom Slovenske filharmonije. Kot edini profesionalni koncertni vokalni sestav v Sloveniji se v veliki meri posveča ohranjanju domače glasbene dediščine. Od leta 2016 je Zbor Slovenske filharmonije član Evropskega združenja profesionalnih pevskih zborov TENSO. Gregor Pompe
Informacije:
Zveza kulturnih društev Nova Gorica
Ulica Gradnikove brigade 25, 5000 Nova Gorica
T 05-333-0311 / 05-333-0315 / 041-789-031
E zkd.nova-gorica@guest.arnes.si
W www.zkdng.si

Predstavitev Uršljanov
2022-10-06 18:00 - 19:00 | Goriška knjižnica Franceta Bevka Nova Gorica, Nova Gorica, Slovenija
Goriška literarna prepletanja
Predstavitev Uršljanov,
zmagovalcev Festivala mlade literature Urška:
Selma Skenderović (Uršljanka 2020) in
Alex Kama Devetak (Uršljan 2021).

Goriška knjižnica Franceta Bevka
četrtek, 6. oktober 2022, ob 18.00

Selma Skenderović (2001) iz Kopra, študentka slovenistike in primerjalne književnosti, je leta 2020 prejela naziv Uršljanka. Leto kasneje je v zbirki Prvenke pri JSKD izšel njen prvenec kratkih zgodb Zakaj molčiš, Hava?

Alex Kama Devetak (1992) iz Gorice, magister primerjalne književnosti in slovenistike, je pridobil laskavi naziv Uršljan 2021. Njegov prvenec, zbirka kratkih zgodb Nedaleč, bo predstavljen v oktobru na 21. Festivalu mlade literature Urška 2022.

Pogovor bo vodila pisateljica, urednica in prevajalka Suzana Tratnik.

Dogodek je nastal v sodelovanju: Zveza kulturnih društev Nova Gorica, Javni sklad RS za kulturne dejavnosti Nova Gorica in Goriška knjižnica Franceta Bevka.

Vstop prost. Prijazno vabljeni!

Zveza kulturnih društev Nova Gorica
Javni sklad RS za kulturne dejavnosti Nova Gorica

Informacije:
Zveza kulturnih društev Nova Gorica
T 05 333 0 311 / 315
Javni sklad RS za kulturne dejavnosti
Območna izpostava Nova Gorica
T 05 3351 852 / 850

Goriška zborovska srečanja, koncert
2022-09-25 18:00 - 19:00 | Cerkev svetega Danijela v Dornberku, Dornberk, Nova Gorica, Slovenija
GORIŠKA ZBOROVSKA SREČANJA
XI. leto/1. koncert
CELOVEČERNI KONCERT
ob 50. obletnici smrti primorskega skladatelja Ivana Ščeka (1925-1972)
Cerkev svetega Danijela v Dornberku, nedelja, 25. september 2022, ob 18. uri
Zveza kulturnih društev Nova Gorica, Javni sklad RS za kulturne dejavnosti, Območna izpostava Nova Gorica in Društvo Zapisi vabimo v nedeljo, 25. septembra 2022, ob 18. uri v Cerkev svetega Silvestra v Dornberku na celovečerni koncert ob 50. obletnici smrti primorskega skladatelja Ivana Ščeka (1925-1972). Prisluhnili bomo zborovskim delom skladatelja Ivana Ščeka – Štefana Kovača v izvedbi Mešanega pevskega zbora Psallite iz Ljubljane. Zboru bo dirigiral sin skladatelja Ivana Ščeka, zborovodja Matjaž Šček, na orglah bo zbor spremljal Gregor Klančič. Vstop je prost. Vabljeni!
_________________________________________________________________
Mešani pevski zbor Psallite deluje v frančiškanski župniji Marijinega oznanjenja v Ljubljani kot projektni zbor in eden od šestih pevskih sestavov. Sestavlja ga okrog dvajset pevcev. Skoraj vsi pevci so peli ali še pojejo v najboljših slovenskih zborih. S tem imenom nastopa od leta 2010. Vodi ga Urban Udovič. Tokratni program skladb bo ob 50. obletnici smrti primorskega skladatelja Ivana Ščeka izvedel zbor pod vodstvom skladateljevega sina, zborovodje Matjaža Ščeka.
Zborovodja Matjaž Šček se je rodil leta 1958 v Kopru v glasbeni družini (oče Ivan Šček, skladatelj in zborovodja, sestra Alenka Šček – Lorenz, vrhunska pianistka). Po srednji glasbeni šoli je najprej študiral dirigiranje na Akademiji za glasbo v Ljubljani, nato pa se je izobraževal pri priznanem slovenskem skladatelju in dirigentu Lojzetu Lebiču na Pedagoški akademiji v Ljubljani. Uspešno je vodil več ljubiteljskih pevskih sestavov, med drugimi Moški zbor Srečko Kosovel iz Ajdovščine, Komorni zbor Ipavska, Komorni zbor RTV Slovenija ter vrsto zborov v deželi Furlaniji – Julijski krajini. V vrh njegovega zborovskega ustvarjanja spada desetletje dela z Ljubljanskimi madrigalisti (1991–2001). Je eden izmed redkih vrhunskih zborovodij na slovenski zborovski sceni in tudi izven meja, ki je v svojih letih delovanja pustil svojstven pečat v zborovski glasbi. Svojo kvaliteto na amaterskem zborovskem področju še naprej dokazuje tudi z vsemi pevskimi sestavi, s katerimi sodeluje. Mnoge nagrade doma in po svetu pričajo o njegovi kakovosti umetniškega izvajanja del, briljantnosti in rahločutnosti interpretacij skladb. V slovenskem in evropskem glasbenem prostoru je Matjaž Šček poznan kot izreden interpret, ki notam vdihuje življenje in ustvarja sozvočja, je zborovodja z občutkom za mehkobo in krhkost, je zborovodja s karizmo. Na številnih državnih in mednarodnih tekmovanjih je vedno dosegal najvišje uvrstitve in priznanja. V letu 2001 je Matjaž Šček za svoje dosežke prejel najvišje priznanje Sklada za kulturne dejavnosti Slovenije – ZLATO GALLUSOVO PLAKETO, leta 2008 pa je bil dobitnik plakete Občine Vipava.
Koncert sodi v niz Goriških zborovskih srečanj, ki tudi v letu 2022 nadaljujejo svoje primarno poslanstvo – z zborovskimi koncerti na visokem poustvarjalnem nivoju v Goriškem prostoru dopolnjevati ponudbo vokalne glasbe. Goriška zborovska srečanja so namenjena vrhunskim slovenskim vokalnim sestavom s tematsko zaokroženimi programi in z visokimi referenčnimi ocenami v domačem in mednarodnem prostoru.
Organizacija koncerta:
Zveza kulturnih društev Nova Gorica, Javni sklad RS za kulturne dejavnosti, Območna izpostava Nova Gorica in Društvo Zapisi.
Za sodelovanje pri organizaciji koncerta se zahvaljujemo Župniji Dornberk.
Podpora: Javni sklad RS za kulturne dejavnosti, Mestna občina Nova Gorica, Zavarovalnica Triglav

XIX. Glasbeni večeri Tabor 2022
2022-06-10 20:30 - 2022-06-12 19:00 | Tabor nad Dornberkom, Slovenija
XIX. GLASBENI VEČERI TABOR 2022
10.– 12. junij Tabor nad Dornberkom

petek, 10. junij 2022
20.30
Pozdrav Glasbenim večerom Tabor: Moški pevski zbor Dornberk
zborovodja Janko Harej
Otvoritev razstave Hiša Aleksandrink v Taboru
21.00
DITKA TRIO IN FERI LAINŠČEK – KONCERT

sobota, 11. junij 2022
18.30
100-letnica rojstva Ele Peroci – pravljice z otroke
19.00
Degustacija vrhunskih vin vipavskih vinarjev
20.30
VEČER ZBOROVSKE GLASBE
Akademski pevski zbor Tone Tomšič Univerze v Ljubljani
Rahela Durič, dirigentka
Primorski akademski zbor Vinko Vodopivec
Jakob Barbo, zborovodja
Dekliški pevski zbor Igo Gruden, Nabrežina
Mirko Ferlan, zborovodja
Nuška Drašček in Emir Ibračić, kitara
Moški pevski zbor Srečko Kosovel, Ajdovščina
Andrej Makor, zborovodja
Hrušiški fanti
21.45
POEZIJA NA ČUKLCI z Goriškim literarnim klubom GOvoRICA
22.15
VESELA GORIŠKA
Dokumentarni film ob 65-letnici ZKD Nova Gorica in 20-letnici Točke ZKD Nova Gorica
Scenarij in režija Vesna Humar, snemanje Ivo Saksida, Iztok Saksida, montaža Iztok Saksida. Produkcija ZKD Nova Gorica.
23.15
ZAPOJMO SKUPAJ

nedelja, 12. junij 2022
16.30
PRAZNIK SVETE TROJICE
18.00
PRIMORSKA POJE
Vokalna skupina Žene iz Dornberka
Anja Šinigoj, zborovodkinja
Moški pevski zbor Dornberk
Janko Harej, zborovodja
Mešani pevski zbor Rečan Aldo Klodič, Liessa
Davide Tomazetič, zborovodja
Dekliški pevski zbor ZARJA, Dornberk
Anja Šinigoj, zborovodkinja

Organizacija: Društvo Zapisi, ZKD in JSKD Nova Gorica, Društvo Tabor nad Dornberkom
Informacije:
Društvo Zapisi
T: 041-567-922
Zveza kulturnih društev Nova Gorica
Gradnikove brigade 25, Nova Gorica
T: 05-333-03-11 ‖ 041-789-031
E: zdk.nova-gorica@guest.arnes.si
W: www.zkdng.si
Prijazno vabljeni!

Otvoritev fotografske razstave Jerneja Skrta
2022-06-01 18:00 - 2022-09-01 12:00 | Trgovski dom Gorica, Korzo Verdi 52, Gorica, Italija
ZKD, JSKD Nova Gorica, Knjižnica Damir Feigel Gorica, Galerija GONG
Jernej Skrt Nočne poti
Trgovski dom Gorica, Korzo Verdi 52, Gorica
Narodna in študijska knjižnica – Knjižnica Damir Feigel Gorica

– 1. 9. 2022

Vabljeni na odprtje fotografske razstave v sredo, 1. junija 2022, ob 18. uri.
La S.V. è invitata all’inaugurazione della mostra fotografica mercoledì 1 giugno 2022 alle ore 18.00.
_______________________________________________________________________
Trgovski dom Gorica – Narodna in študijska knjižnica – Knjižnica Damir Feigel Gorica
Korzo Verdi 52, Gorica
Urnik / Orario
Ponedeljek – petek / lunedi – venerdì: 9.00-18.00, sobota, prazniki / sabato, giorni festivi: zaprto / chiuso
Informacije / Informazione
Zveza kulturnih društev Nova Gorica, Gradnikove brigade 25, SI – 5000 Nova Gorica
+386 5 333 03 11, zkd.nova-gorica@guest.arnes.si, www.zkdng.si
Narodna in študijska knjižnica – Knjižnica Damir Feigel Gorica
Korzo Verdi 52, Gorica
+39 0481 531 733, gorica@knjiznica.it, www.knjiznica.it
Povezujemo se:
Teden ljubiteljske kulture 2022, GO!2025

Premiera dokumentarnega filma Vesela Goriška
2022-05-25 18:00 - 19:30 | Kulturni dom Nova Gorica, Bevkov trg 4, Nova Gorica, 5000, Slovenija
V mali dvorani Kulturnega doma Nova Gorica bo 25. maja premiera dokumentarnega filma o ljubiteljski kulturni ustvarjalnosti na Goriškem ob 65-letnici Zveze kulturnih društev Nova Gorica in 20-letnici Točke ZKD Nova Gorica z naslovom Vesela Goriška.
Scenarij in režija Vesna Humar, snemanje Ivo Saksida, Iztok Saksida, montaža Iztok Saksida. Produkcija ZKD Nova Gorica. Na koncu projekcije bo kratek pogovor z ustvarjalci filma.
Zveza kulturnih društev Nova Gorica kot krovna organizacija številnih kulturnih društev že 65 let bogati ljubiteljsko kulturno ustvarjalnost na Goriškem. Visokemu jubileju zveze se je v letu 2021 pridružila tudi 20. obletnica odprtja prostorov Točke ZKD, ki je postala središče ustvarjanja in povezovanja novogoriških kulturnih društev.
Dokumentarni film z naslovom VESELA GORIŠKA je pričel nastajati v letu 2021. V njem sodelujejo predstavniki kulturnih društev, predsedniki, člani društev, umetniški vodje, zborovodje in dirigenti društev članic ZKD Nova Gorica. Krajšo različico filma smo predstavili na slovesnosti ob slovenskem kulturnem prazniku in jubilejih Zveze kulturnih društev Nova Gorica 3. februarja 2022 v Kulturnem domu Nova Gorica. Tokrat pa vas vabimo na premiero 50-minutnega filma, ki naj v vseslovenskem Tednu ljubiteljske kulture pomeni tudi poklon Zveze kulturnih društev Nova Gorica vsem ljubiteljskim ustvarjalcem v kulturi.
Vstop je prost. Vabljeni!
Brezplačne vstopnice rezervirate in dvignete na blagajni Kulturnega doma Nova Gorica, telefon +386 5 335 40 16 vsak delavnik med 10.00 in 13.00 ter 14.00 in 17.00, elektronska pošta blagajna@kulturnidom-ng.si

X. Goriška literarna prepletanja in Noč knjige 2022
2022-04-21 19:00 - 20:00 | Točka ZKD Nova Gorica, Gradnikove brigade 25, Nova Gorica, 5000, Slovenija
Prijazno vabljeni na predstavitev pesniške zbirke Irene Rovšček SEME DOBRIH TRAV,

ki bo v okviru Goriških literarnih prepletanj in Noči knjige
v Točki ZKD Nova Gorica (Gradnikove brigade 25 v Novi Gorici)
v četrtek, 21. aprila 2022, ob 19.00.

Program bodo oblikovali:
Literarni krog Kulturnega društva Slavec Solkan
Dijaki Gimnazije Nova Gorica, umetniška gimnazija – smer gledališče in film
Stela Kmetec Razpor, Nejra Okanović, Jakob Pavlin, Maj Bolčina
mentorica: Kristina Kamaladevi Mihelj
Učenca Glasbene šole Nova Gorica
Maj Koršič, kitara
mentorica: Vlasta Rosa
Ivana Marussi, flavta
mentorica: Doris Kodelja

Dogodek je nastal v sodelovanju: Zveza kulturnih društev Nova Gorica, Javni sklad RS za kulturne dejavnosti Nova Gorica, Kulturno društvo Slavec Solkan, Glasbena šola Nova Gorica, Gimnazija Nova Gorica, umetniška gimnazija – smer gledališče in film. Podpora: Mestna občina Nova Gorica.

Vstop prost. Prijazno vabljeni!

Informacije:
Zveza kulturnih društev Nova Gorica
Gradnikove brigade 25 p.p.88 5001 Nova Gorica
tel.: 05 333 0 311 05 333 0 315 041 789 031
e-naslov: zkd.nova-gorica@guest.arnes.si www.zkdng.si

Ta veseli dan kulture, 3. 12. 2021
2021-12-03 08:00 - 19:00 | You Tube kanal Zveze kulturnih društev Nova Gorica
Na Ta veseli dan kulture vabljeni k ogledu posnetka 2. koncerta jubilejnih X. Goriških zborovskih srečanj v Cerkvi svetega Silvestra v Šempasu na You Tube kanalu Zveze kulturnih društev Nova Gorica na povezavi https://www.youtube.com/watch?v=IIENpKViD1A
Nastopajoči Zbor Filipa Terčelja Šturje, Ajdovščina, zborovodkinja Marinka Šuštar. Prijazno vabljeni.

Goriška zborovska srečanja, X. leto, 2. koncert
2021-10-24 17:00 - 18:00 | Cerkev svetega Silvestra v Šempasu, Nova Gorica, Slovenija
Koncert sakralne glasbe
Zbor Filipa Terčelja Šturje, Ajdovščina
Ana Trošt, orgle
Marinka Šuštar, zborovodkinja

Koncert bo v nedeljo, 24. oktobra 2021, ob 17.00 v Cerkvi svetega Silvestra v Šempasu.

Goriška zborovska srečanja tudi v letu 2021 nadaljujejo svoje primarno poslanstvo, ki z zborovskimi koncerti na visokem poustvarjalnem nivoju, v Goriškem prostoru dopolnjujejo ponudbo vokalne glasbe. Goriška zborovska srečanja so namenjena vrhunskim slovenskim vokalnim sestavom s tematsko zaokroženimi programi in z visokimi referenčnimi ocenami v domačem in
mednarodnem prostoru.

Koncert bo potekal v skladu z veljavnimi predpisi NIJZ in ukrepi vlade RS za preprečevanje širjenja nalezljive bolezni COVID-19.
Vstop je prost, prijazno vabljeni.

Otvoritev razstave, ex-tempore In vendar oživi
2021-10-01 18:00 - 2021-10-06 20:00 | Raštel v Gorici (Italija), Gorica, Slovenija
Vabljeni na čezmejni likovni dogodek In vendar oživi, v organizaciji Združenja Porte a Nordest, Zveze kulturnih društev Nova Gorica in drugih združenj, ki bo v izložbah trgovin v Gorici, Raštelu, od 1. do 6. oktobra 2021.
Otvoritev razstave: sobota, 2. oktober 2021, ob 11.00
Ex-tempore: sobota, 2. oktober 2021, od 10.00 do 16.00
Zaključna slovesnost: sreda, 6. oktober 2021, ob 18.00
K sodelovanju pri projektu se je prijavilo kar 82 likovnih ustvarjalcev in fotografov iz našega skupnega obmejnega prostora, 34 pa jih bo ustvarjalo tudi na ex-temporu.

Jubilejni koncert Mešanega pevskega zbora Vrtojba
2021-09-26 17:00 - 18:30 | Cerkev Srca Jezusovega v Vrtojbi
Mešani pevski zbor Vrtojba bo v nedeljo, 26. septembra 2021, ob 17. uri v cerkvi Srca Jezusovega v Vrtojbi obeležil 40. letnico delovanja. Vstop je prost, prijazno vabljeni!

Jubilejni koncert MePZ Ciril Silič
2021-09-25 19:00 - 20:30 | Balinišče v Vrtojbi (v primeru slabega vremena v Mladinskem centru v Vrtojbi)
Mešani pevski zbor Vrtojba bo v soboto, 25. 9. 2021, ob 19. uri na balinišču v Vrtojbi obeležil 75. obletnico delovanja. Vstop je prost, prijazno vabljeni.

Goriška zborovska srečanja, X. leto, 1. koncert
2021-09-23 20:00 - 21:30 | Dvorana gradu Kromberk, Grajska cesta 1, Nova Gorica, 5000 Nova Gorica, Slovenija
V okviru jubilejnega 10. leta zborovskega niza Goriška zborovska srečanja prirejamo prvi koncert, na katerem bodo nastopili
Ljutomerski oktet, pod umetniškim vodstvom Dušana Preloga
Anja Šinigoj, mezzosopran, Polona Kante Pavlin, sopran in Minka Markič, klavir
Kvintet Gimnazije Celje – Center (GCC)

Koncert bo v četrtek, 23. septembra 2021, ob 20.15 v Dvorani gradu Kromberk.

Goriška zborovska srečanja tudi v letu 2021 nadaljujejo svoje primarno poslanstvo, ki z zborovskimi koncerti na visokem poustvarjalnem nivoju, v Goriškem prostoru dopolnjujejo ponudbo vokalne glasbe. Goriška zborovska srečanja so namenjena vrhunskim slovenskim vokalnim sestavom s tematsko zaokroženimi programi in z visokimi referenčnimi ocenami v domačem in
mednarodnem prostoru.

XVIII. Glasbeni večeri Tabor / 17. – 19. junij 2021
2021-06-17 20:30 - 2021-06-19 22:30 | Tabor nad Dornberkom, Slovenija
Glasbeni večeri Tabor, festival petja, glasbe, likovne, filmske in literarne umetnosti, bo potekal od 17. do 19. junija na prizoriščih očarljive vasice Tabor nad Dornberkom v Vipavski dolini. Tridnevni dogodek, ki je posvečen tako zborovski pesmi kot tudi drugim umetniškim zvrstem, bo letos ponudil tudi koncert v okviru 52. revije PRIMORSKA POJE.
Četrtek, 17. junij 2021Uvod v XVIII. Glasbene večere Tabor bo prinesel pesem znanih domačih vokalnih sestavov, ki se bodo ob 20.30 predstavili v okviru letošnje 52. revije Primorska poje. Zapeli bodo: Moški pevski zbor Provox (Matej Petejan, zborovodja), Vokalna skupina Žene iz Dornberka (Anja Šinigoj, zborovodkinja), Dekliški pevski zbor ZARJA (Anja Šinigoj, zborovodkinja) in Moški pevski zbor Dornberk (Janko Harej, zborovodja). V nadaljevanju večera bo ob 21.15 predavanje Osvetlitev zgodovine vinarstva in vinogradništva v 19. stoletju na Vipavskem, predstavitev nove spletne strani Konzorcija združenja vinogradnikov in vinarjev Vipavske doline ter predstavitev vin in vinarjev.
Petek, 18. junij 2021
Po uvodnem glasbenem pozdravu Moškega pevskega zbora Dornberk in Provox ob 20.30, se bo program nadaljeval z otvoritvijo razstave ob 30. obletnici samostojnosti Slovenije, ki jo pripravlja Območno združenje veteranov vojne za Slovenijo ”VETERAN” Nova Gorica. Ob 21. uri bo sledil koncert znane slovenske pevke Tinkare Kovač.
Sobota, 19. junij 2021
Sobotno dogajanje se bo pričelo ob 19. uri z degustacijo vrhunskih vin vipavskih vinarjev. Osrednje koncertno dogajanje bo ob 20.30. Zaobjemalo bo tako mladinsko zborovsko pesem z Mladinskim pevskim zborom Emil Komel iz Gorice (David Bandelj, zborovodja) kot tudi pesem gostujočega Komornega zbora AVE (Gregor Klančič, zborovodja), priznanih solistk Polone Kante Pavlin in Anje Šinigoj z glasbeno spremljavo Gašperja Vuge na klavirju ter priznanega domačega okteta Goriškega okteta Vrtnica, ki deluje pod umetniškim vodstvom Matjaža Ščeka.
Po zborovskem večeru bo na ogled film Kaj bomo danes storili za mir (Ivo Saksida, režija). Film je posvečen 30. obletnici samostojnosti Slovenije.
Organizatorji: Moški pevski zbor Provox s sodelovanjem Zveze kulturnih društev Nova Gorica, Javnega sklada RS za kulturne dejavnosti OI Nova Gorica, Društva Tabor nad Dornberkom in Društva Zapisi. Podpora: Mestna občina Nova Gorica in Javni sklad RS za kulturne dejavnosti
Prijazno vabljeni!

Glasbeni večeri Tabor 2019, foto Atelje Pavšič Zavadlav / arhiv ZKD Nova Gorica

Glasbeni večeri Tabor 2019, Mladinski pevski zbor OŠ Frana Erjavca Nova Gorica, foto Atelje Pavšič Zavadlav / arhiv ZKD Nova Gorica

Informacije:
Moški pevski zbor PROVOX
Trg 1, Renče
T: 041-567-922

Zveza kulturnih društev Nova Gorica
Gradnikove brigade 25, Nova Gorica
T: 05-333-03-11 ‖ 041-789-031
E: zdk.nova-gorica@guest.arnes.si
W: www.zkdng.si

Parkirna mesta bodo označena v Dornberku.
Prireditev bo izvedena v skladu s priporočili Nacionalnega inštituta za javno zdravje (NIJZ) in takrat veljavnimi odloki vlade.
V primeru dežja prireditev odpade.

IX. Goriška literarna prepletanja - predstavitev pesniške zbirke Enajst let in pol tišine Davida Bandlja
2021-06-03 18:00 - 19:00 | YouTube kanal in FB profil Goriške knjižnice Franceta Bevka v Novi Gorici, Trg Edvarda Kardelja 4, Nova Gorica, 5000, Slovenija
Predstavitev pesniške zbirke Enajst let in pol tišine Davida Bandlja (Slovenska matica, 2020). Z avtorjem se bo pogovarjala dr. Tanja Badalič.
Ogled dogodka bo mogoč na FB profilu Goriške knjižnice ter na knjižničnem YouTube kanalu. Posnetek dogodka bo na obeh platformah dostopen tudi kasneje.
Enajst let in pol bi našteli, če bi za vsako žrtev holokavsta molčali eno minuto, in prav ta dih jemajoča številka kot metafora brezčasja je dogajalni prostor pesniške zbirke Davida Bandlja. V njej se prepleta dvoje glasov: glas zgodovine ali usode v svoji amorfnosti, brezinteresnosti in silni moči ter tanki glasovi posameznic in posameznikov, ki so sami ali od blizu doživljali brutalnost zla. Če se prvi oglaša iz kaotičnega in anonimnega prapočela vsega, kar je, drugi ob stiku s kaosom neimenljivega izrekajo svoj tukaj in zdaj v vsej konkretnosti in končnosti. V prostor srečanja tragične zgodovinske izkušnje in poetičnega uvida pesnik ne vstopa kot distancirani preučevalec zavojevanega ozemlja, pač pa kot soudeležen, do kraja ranljiv in sočuten videc in premišljevalec.
David Bandelj (1978) je doktoriral iz primerjalne književnosti in literarne teorije na Filozofski fakulteti Univerze v Ljubljani. Objavil je zbirke Klic iz nadzemlja (2000), Razprti svetovi (2006), Odhod (2012), Gorica – Gorizia (2014), Enajst let in pol tišine (2020), knjigo esejev Razbiranja žarišča (2008), monografijo o dnevniku v slovenski in svetovni literaturi V iskanju jaza (2013), monografijo Obrazi slovenske literature (2014) in uredil antologijo sodobne poezije Slovencev v Italiji Rod lepe Vide (2009) ter zbornik o Cirilu Kosmaču Iz domače doline v svet (2014).
Dogodek bo potekal v okviru Domoznanskih večerov v Goriški knjižnici in Tedna ljubiteljske kulture 2021.

IX. Goriška literarna prepletanja: predstavitev kratke povesti VIDKO in pesniške zbirke HRUP TIŠINE Mirana Rustje
2021-05-27 18:00 - 19:00 | YouTube kanal in FB profil Goriške knjižnice Franceta Bevka v Novi Gorici, Trg Edvarda Kardelja 4, Nova Gorica, 5000, Slovenija
V četrtek, 27. maja 2021, ob 18. uri vabljeni k ogledu predstavitve knjig Mirana Rustje, kratke povesti Vidko (Zavod Volosov hram, 2021) in pesniške zbirke Hrup tišine (Založništvo Jutro, 2021). Z avtorjem se bo pogovarjala dr. Tanja Badalič.
Ogled dogodka bo mogoč na FB profilu Goriške knjižnice ter na knjižničnem YouTube kanalu. Posnetek dogodka bo na obeh platformah dostopen tudi kasneje.
Dogodek bo potekal v okviru IX. Goriških literarnih prepletanj, Domoznanskih večerov Goriške knjižnice in Tedna ljubiteljske kulture 2021. Soorganizirajo ga ZKD Nova Gorica, JSKD Nova Gorica in Goriška knjižnica Franceta Bevka v Novi Gorici.
Miran Rustja, glasbenik, pesnik in pripovednik bo v pogovoru z dr. Tanjo Badalič predstavil svoji najnovejši deli, ki sta nastali kot odziv njegovega dojemanja sedanjega časa.
Prijazno vabljeni k ogledu.

IX. GORIŠKA LITERARNA PREPLETANJA 2021 Predstavitev zbirke kratkih zgodb ČEBELJA DRUŽINA Anje Mugerli (Cankarjeva založba, 2020)
2021-05-06 18:00 - 19:00 | Goriška knjižnica Franceta Bevka oziroma na spletu, Trg Edvarda Kardelja 4, Nova Gorica, Slovenija
Dogodek bo mogoče ”v živo” spremljati na FB profilu Goriške knjižnice in na knjižničnem YouTube kanalu na povezavi: https://youtu.be/gdytHQEEVdU
Rdeča nit sedmih zgodb so obredi oziroma stari običaji, značilni za slovensko kulturo, ki pa so prestavljeni v drug kontekst ali drug, sodoben čas, kjer pridobijo novo vlogo in podobo. V ospredju je tematika družine, bodisi neuresničene (Jabolkosnedka), bodisi združene in nato ločene zaradi življenjskih okoliščin (Rdeči petelin), bodisi takšne, ki bi lahko v drugačnih okoliščinah postala resnična (Čebelja družina). Z izjemo ene, ki daje zbirki naslov in se dogaja v določenem obdobju v zgodovini, se vse zgodbe dogajajo v sedanjem času, hkrati pa zaradi obredov in atmosfere učinkujejo brezčasno. Anja Mugerli nas z jezikovno virtuoznostjo vplete v svet, ki ga ne poznamo, pa čeprav v njem živimo. V njem nenehoma prehajamo meje, jezikovne, kulturne, politične, geografske, pa tudi tiste med resničnostjo in nezavednim.
Anja Mugerli (1984) je diplomirala iz slovenistike in magistrirala iz uprizoritvenih študij in kreativnega pisanja. Objavila je zbirko kratkih zgodb Zeleni fotelj (2015) in roman Spovin (2017).
Dogodek bo potekal v okviru Domoznanskih večerov v Goriški knjižnici in Noči knjige 2021.
Ogled dogodka bo na knjižničnem FB profilu ter YouTube kanalu dostopen tudi kasneje.

Predstavitev zbornika naravovarstvene poezije ZADNJA VAJA
2021-02-04 18:00 - 19:00
Goriška literarna prepletanja: Predstavitev zbornika naravovarstvene poezije ZADNJA VAJA
Z Ano Žunič, vodjo literarnega programa v Layerjevi hiši, se bo pogovarjala dr. Tanja Badalič.
ČETRTEK, 4. FEBRUAR 2021, OB 18. URI
Po zaključku vseslovenskega natečaja naravovarstvene poezije je nastal zbornik tridesetih pesnic in pesnikov, ki v svojih delih iščejo možnosti za manj sebično pozicijo človeka v sodobnem svetu, saj pesmi izpostavljajo željo po sobivanju, varstvu in zaščiti naravnih virov ter razširjajo idejo osnovne pravice do življenja na odrinjene Druge.
Zbornik želi opozoriti, da ima človeštvo danes čas le še za zadnjo vajo, za zadnji poskus trajnostnega bivanja in radikalne spremembe življenjskega sloga, sicer bo glavno vlogo na svetovnem odru v bližnji prihodnosti zavzela ekološka katastrofa. Kljub na prvi pogled svarečemu tonu zbornika pa je delo tudi apel življenju. Namreč tudi drznejše pesmi, ki govorijo o strahu, jezi in bolečini, izhajajo iz pozicije ljubezni in upanja – da je drugačna prihodnost še mogoča.

Dogodek bo potekal v okviru Prešernovega dne.
Ogled dogodka bo dostopen na FB strani Goriške knjižnice Franceta Bevka še teden dni po srečanju na Zoom-u.
Predstavitev bo potekala na spletu. Ogledati si jo bo mogoče v živo preko Zoom povezave, ki omogoča prost dostop do dogodka. Aktivna bo v četrtek, 4. februarja 2021, v času med 17.50 in 19.15.
Povezava za Zoom:
https://us02web.zoom.us/j/89602948713?pwd=[REDACTED]

PISATELJICE V TOPOGRAFIJI GORIŠKE - pogovorni večer
2020-10-15 18:00 - 19:00 | Goriška knjižnica Franceta Bevka Nova Gorica, Nova Gorica, Slovenija
Kako je goriški prostor zaznamoval štiri ustvarjalke: Mario von Egger (1851–1929), Pavlino Pajk (1854–1901), Almo Karlin (1889–1950) in Ljubko Šorli (1910–1993)? S čim so ga obogatile? Ali je v kulturni spomin mesta in prostora, v katerih so delovale, vpisano tudi njihovo ime? Kako so obogatile topografijo mesta in prostora, v katerem so se prepletali različni jeziki, različni glasovi? Bi lahko večkulturnost, ki so jo pisateljice včasih še bolj intenzivno gojile kot pisatelji, naredili bolj vidno z njim posvečeno kulturno potjo, ki bi potekala tako v Italiji kot v Sloveniji? Na ta vprašanja bomo iskali odgovore na pogovornem večeru, ki ga bo vpeljal kratek video, posnet na lokacijah, povezanih z omenjenimi ustvarjalkami.
Sodelujoče: dr. Tanja Badalič, ga. Jerneja Jezernik, mag. Marija Mercina, dr. Katja Mihurko Poniž. Dogodek bo povezovala dr. Megi Rožič.
Zaradi epidemioloških razmer bo pogovorni večer PISATELJICE V TOPOGRAFIJI GORIŠKE potekal brez publike. Pogovor bo posnet in bo v kratkem na voljo za ogled na YouTube kanalih ZKD Nova Gorica, JSKD in Goriške knjižnice Franceta Bevka. Za izvedbo dogodka bomo upoštevali vsa priporočila NIJZ. Hvala za razumevanje.

KJE SE SKRIVA SREČA & PRAVLJIČNI SVET JEZIKOV: ZA OTROKE IN VSE LJUBITELJE ŠPANSKEGA JEZIKA
2020-10-06 17:00 - 18:00 | Goriška knjižnica Franceta Bevka Nova Gorica, Nova Gorica, Slovenija
Pravljični svet v slovenskem, angleškem in španskem jeziku bosta oblikovali dr. Mojca Stubelj Ars in Maša Lancner.
Sodeluje: zborček Želodi iz Vrtca Nova Gorica, enota Kurirček.

PRAVLJIČNI SVET JEZIKOV

Branje dvojezične knjige za otroke o SREČI v slovenskem, španskem in angleškem jeziku.

JUGAMOS CON IDIOMAS / LET’S PLAY WITH LANGUAGES

Igrarije v španskem, angleškem in slovenskem jeziku.
Z otroki bomo poiskali besede in besedne zveze iz knjige o SREČI v treh jezikih.

POGOVOR Z AVTORICO KNJIGE O SREČI dr. Mojco Stubelj Ars, pogovor vodi Maša Lancner.

Namenjeno otrokom od 4. do 12. leta. Dogodek je umeščen v Teden otroka.

17. GLASBENI VEČERI TABOR 2020
2020-06-13 20:30 - 23:00 | Tabor nad Dornberkom, Slovenija
Lepo vabljeni na 17. glasbene večere Tabor 2020.

VESELI VEČER S TONIJEM KARJOLO
2020-02-07 18:00 - 20:00 | Dom krajanov Osek, Osek, Slovenija
Predstavitev knjige Andreja Jelačina Ni je šole brez karjole. Z avtorjem se bo pogovarjala dr. Tanja Badalič. Dogodek bo sooblikovala Vokalna skupina Lijak 1883 Vogrsko pod vodstvom Mojce Cej. Dom krajanov Osek, 7. 2. 2020, ob 18.00.

JERNEJ SKRT: IZ-GLEDATI: KAM?
2020-02-04 17:00 - 18:00 | Točka ZKD Nova Gorica, Gradnikove brigade 25, Nova Gorica, 5000, Slovenija
Otvoritev fotografske razstave Jerneja Skrta ob kulturnem prazniku. Razstava je nastala kot nadgradnja fotografij, ki jih je avtor prispeval v Zbornik ZKD o ljubiteljski kulturi – Vesela Goriška.

Vesela Goriška - zbornik o ljubiteljski kulturi
2019-11-26
Zveza kulturnih društev Nova Gorica (zveza) je v novembru 2019 izdala svoj prvi zbornik, katerega namen je predstaviti delovanje in pomen zveze oz. njenih predhodnikov za ljubiteljsko ustvarjanje v Goriškem prostoru. Zbornik je sestavljen iz petih vsebinskih sklopov. Ker pred tem nikoli ni bilo raziskano zgodovinsko ozadje predhodnic zveze, je velik poudarek prav na zgodovinskem orisu ljubiteljske kulture na širšem Goriškem. Avtor članka »Stoletje društvene dejavnosti na Goriškem« dr. Branko Marušič nadrobno predstavi društveno življenje od sredine 19. stoletja dalje, s poudarkom na času čitalnic, predvojnem času in času od leta 1915 do 1947. Osrednji del zbornika je posvečen zvezi oz. njenim predhodnicam, in sicer skozi tri glavna obdobja: 1. med letoma 1955 in 1963 (članek Jurija Rose »Ljudska prosveta in kultura na poti občinske povezave«), 2. med letoma 1964 in 1977 (članek Ivanke Uršič »Zveza kulturno-prosvetnih organizacij 1964–1977«) in 3. med letoma 1977 in 2000 (članek Jasne Fornazarič »Zveza med letoma 1977 in 2000«). Iz raziskanega gradiva se je pokazalo, da lahko za pravo predhodnico današnje zveze štejemo letnico 1956, ki je »uradna časovna iztočnica za obstoj Sveta Svobod in prosvetnih društev občine Nova Gorica, krovne organizacije ali zveze« (J. Rosa). Zaključek sklopa je namenjen predstavitvi delovanja zveze danes (članek mag. Martine Trampuž). Pomemben del zbornika predstavljajo opisi oseb oz. intervjuji z osebami, ki so zaznamovale delovanje zveze od druge polovice 20. stoletja dalje: Alenka Saksida, Boleslav Simoniti, Klavdij Koloini, Ivan Mignozzi, Danilo Štekar, Sergij Pelhan in Emil Aberšek. Avtorici Metka Sulič in dr. Petra Kolenc sta na papir prelili njihove (osebne) izkušnje in bogato dediščino, s katerimi so nenadomestljivo krojili zgodovino ljubiteljske kulture, društev in zveze na Goriškem. Zadnji del zbornika je pripravila Vlasta Tul, ki je sestavila neprecenljiv seznam kulturnih društev na podlagi uradnih registrov in ga opremila z razlago. Zbornik bogatijo tudi misli vseh 28 trenutno delujočih društev, članic zveze. Zbornik je posvečen vsem ljubiteljem Goriške kulture nekoč in danes. Poleg vseh avtorjev besedil so v uredniškem odboru bili še mag. Darinka Kozinc, Petra Paravan in odgovorna urednica Polona Kante Pavlin. Urbane fotografije današnje Nove Gorice z naslovnice in notranjih strani med poglavji so delo Jerneja Skrta. Lektorsko delo je opravila Anja Mugerli, zbornik pa oblikovala Nika Zuljan.
Naslov zbornika je pomenljiv, saj nosi ime po prireditvi Vesela Goriška, ki je med letoma 1956 in 1961 spodbudila amaterske glasbenike, plesalce, recitatorje in posameznike, željne drugih umetnosti, da so razveseljevali občinstvo. In čeprav je (bilo) v ljubiteljski kulturi vedno težko, največkrat zaradi pomanjkanja denarja, je prav v ljubiteljstvu ključ do ustvarjalnosti, druženja in veselja do življenja. Gre za prvo tovrstno delo v prostoru, ki pa hkrati odpira tudi nova vprašanja za raziskovanje v prihodnosti.
Nastanek zbornika so strokovno podprli Pokrajinski arhiv Nova Gorica in ZRC SAZU. K izidu knjige so pripomogli tudi Mestna občina Nova Gorica, Javni sklad RS za kulturne dejavnosti, Zveza kulturnih društev Slovenije, Občina Šempeter – Vrtojba, Občina Renče – Vogrsko, Občina Brda, Občina Kanal ob Soči in Občina Miren – Kostanjevica.
Predstavitev zbornika je bila v torek, 26. novembra 2019, ob 18. uri v veliki dvorani Mestne občine Nova Gorica.

XVI. Glasbeni večeri Tabor 2019
2019-06-06 20:00 - 2019-06-08 00:00 | Bevkov trg v Novi Gorici in Tabor nad Dornberkom
Glasbeni večeri Tabor so tradicionalni mednarodni festival, ki poteka prvi vikend junija v strnjenem naselju Tabor nad Dornberkom. Slikovita primorska vasica se skupaj s prebivalci in obiskovalci festivala zlije v edinstven dogodek zborovske, instrumentalne, likovne, filmske, literarne in druge umetnosti ter domače kulinarike in vrhunskih vin. Tabor je s svojo arhitekturo čudovit ambient za prireditve na prostem.
PROGRAM
Bevkov trg v Novi Gorici, četrtek, 6. junij 2019
20.00 Vokalno instrumentalna skupina RIDIAMO
Neža Vasle, Anja Šinigoj, Tine Bec, Luka Juteršek, Jaka Mihelač
Pozdrav Glasbenim večerom Tabor: Moški pevski zbor Dornberk in Provox zborovodji Janko Harej in Matej Petejan
Tabor nad Dornberkom, petek, 7. junij 2019
19.00 Pravljična urica za otroke z Goriškim literarnim klubom Govorica Nastop komornih zasedb učencev Glasbene šole Nova Gorica
20.30 Otvoritev Glasbenih večerov Tabor in razstave dijakov Umetniške gimnazije likovne smeri Gimnazije Nova Gorica ter Višje strokovne šole Sežana
21.00 KONCERT VLADO KRESLIN
V primeru dežja bo koncert izveden v prostorih Osnovne šole Dornberk.
Tabor nad Dornberkom, sobota, 8. junij 2019
19.00 Predstavitev vinarjev in otvoritev degustacije
Vokalni ansambel Reunion zborovodja Matej Petejan
20.30 VEČER ZBOROVSKE GLASBE
Ženski pevski zbor Carmen manet, zborovodja Primož Kerštanj
Komorni zbor De profundis Kranj, zborovodkinja Branka Potočnik Krajnik
Oktet Valvasor, Litija, umetniški vodja Jože Vidic
Mladinski pevski zbor OŠ Frana Erjavca Nova Gorica, zborovodkinja Milena Prinčič
Pevska skupina Li-la’ Folklornega društva Kres, umetniške vodje Nina Šalamon, Erika Blažič in Ana Zec
Corale Renato Portelli Mariano del Friuli, Italija, dirigent Fabio Pettarin
22.00 Predvajanje filma Daritev bodi ti življenje celo /Ivo Saksida/
Poklon Ljubki Šorli in Lojzki Bratuž.
23.00 ZDRUŽENI PEVSKI ZBORI – Vstajenje Primorske
V primeru dežja bo večer zborovske glasbe izveden v Osnovni šoli Dornberk.
V sklopu festivalskega dogajanja Nova Gorica – Mesto kulture 2019.
Dogodki festivalskega dogajanja Nova Gorica – Mesto kulture 2019 so javnega značaja. Z obiskom dogodkov soglašate, da se vas sme fotografirati ali posneti in posnetek objaviti na spletni strani, na družabnih omrežjih in v drugih tiskovinah za promocijske ali arhivske namene Mestne občine Nova Gorica in posameznih organizatorjev festivalov. Namen snemanja je namreč dokumentiranje aktivnosti, obveščanje javnosti o našem delu in dogodkih ter promocija. Če se ne želite pojavljati na fotografijah ali posnetkih, vas vljudno prosimo, da se med fotografiranjem ali snemanjem umaknete.

VII. GORIŠKA LITERARNA PREPLETANJA 2019, 22. maj 2019
2019-05-22 18:00 - 19:00 | Goriška knjižnica Franceta Bevka Nova Gorica, Nova Gorica, Slovenija

GORIŠKA LITERARNA PREPLETANJA: dr. Katja Mihurko Poniž, Goriške izobraženke med kariero in družino, predstavitev publikacije
2019-03-27 18:00 - 19:00 | Goriška knjižnica Franceta Bevka Nova Gorica, Nova Gorica, Slovenija

ZARADI BOLEZNI, DANES PREDAVANJE DR. TANJE BADALIČ, ODPADE.
2019-02-20 18:00 - 19:00 | Goriška knjižnica Franceta Bevka Nova Gorica, Nova Gorica, Slovenija
